b'\n_START_ARTICLE_\nUtrechto arkivyskupija\n_START_SECTION_\nIstorija\n_START_PARAGRAPH_\nUtrechtas buvo diocezijos centras nuo VII a. Ta\xc4\x8diau nepriklausoma valstyb\xc4\x97 (feodalin\xc4\x97 valda) \xc5\xa0ventojoje Romos imperijoje buvo \xc4\xafkurta 1024\xc2\xa0m., kuomet vietos vyskupai gavo teis\xc4\x99 vadintis kunigaik\xc5\xa1\xc4\x8diais ir valdyti sekuliarias \xc5\xbeemes. Vyskupija vald\xc4\x97 dvi geografi\xc5\xa1kai atskiras teritorijas ir buvo did\xc5\xbeiausia viduram\xc5\xbei\xc5\xb3 valstyb\xc4\x97 dabartini\xc5\xb3 Nyderland\xc5\xb3 teritorijoje, konkuruojanti su Olandija ir Geldersu. Ji s\xc4\x97kmingai i\xc5\xa1veng\xc4\x97 Burgundijos \xc4\xaftakos XV a., ir netapo Burgundijos Nyderlandais._NEWLINE_Nuo XV a. pabaigos svarbiausia konkurente d\xc4\x97l hegemonijos \xc5\xa1iaurin\xc4\x97se \xc5\xbdemutin\xc4\x97se Provincijose tapo Gelderso kunigaik\xc5\xa1tyst\xc4\x97, kuri i\xc5\xa1 vyskupijos paver\xc5\xbe\xc4\x97 nema\xc5\xbeai \xc5\xbeemi\xc5\xb3 paj\xc5\xabryje, \xc4\xafskaitant ir Groningeno miest\xc4\x85._NEWLINE_1524\xe2\x80\x931529 vyskupu buvo Henrikas Bavaras, kuris vienu metu susid\xc5\xabr\xc4\x97 su Gelderso ir Habsburg\xc5\xb3 agresija, ir vidaus miestie\xc4\x8di\xc5\xb3 pasiprie\xc5\xa1inimu. 1527\xc2\xa0m. jis pardav\xc4\x97 vyskupij\xc4\x85 Habsburgui imperatoriui Karoliui V. \xc5\xa0is \xc4\xafgijo teis\xc4\x99 pats skirti vyskupus. Nors vyskupija i\xc5\xa1laikyta, ji nebetur\xc4\x97jo savo vald\xc5\xb3. Vyskupijos teritorija inkorporuota \xc4\xaf Habsburg\xc5\xb3 Nyderlandus, ir i\xc5\xa1 jos suformuotos trys i\xc5\xa1 Septyniolikos Provincij\xc5\xb3: Utrechto stichtas, Overeijselis ir Drent\xc4\x97._NEWLINE_1559\xc2\xa0m. vyskupija buvo pakelta iki arkivyskupijos lygmens. Per Nyderland\xc5\xb3 revoliucij\xc4\x85 Nyderlanduose suklest\xc4\x97jus protestantizmui, 1580\xc2\xa0m. mirus vyskupui, naujai skirti vyskupai nebegal\xc4\x97jo reziduoti Utrechte, nors vyskupija oficialiai nebuvo panaikinta.'